เล็งชงครม.ขยายขึ้นเงินขรก.กลุ่ม1.6-1.8หมื่น
คลังเตรียมเสนอครม.พิจารณาปรับขึ้นเงินเดือนให้ข้าราชการที่มีเงินเดือน 1.6-1.8หมื่นบาท ชี้เพื่อไม่ให้เกิดการลักลั่น
22 ก.ย. 2554

คลังเตรียมเสนอครม.พิจารณาปรับขึ้นเงินเดือนให้ข้าราชการที่มีเงินเดือน 1.6-1.8หมื่นบาท ชี้เพื่อไม่ให้เกิดการลักลั่น 
นายวิรุฬ เตชะไพบูลย์ รมช.คลัง กล่าวว่า ขณะนี้กระทรวงกำลังพิจารณาปรับเพิ่มค่าครองชีพให้ข้าราชการวุฒิปริญญาตรี ที่มีอัตรารายได้ 16,000-18,000 บาทต่อเดือน เพื่อไม่ให้เกิดความลักลั่นหลังจากรัฐบาลได้อนุมัติปรับเพิ่มค่าครองชีพและลูกจ้างรัฐ วุฒิปริญญาตรีที่มีรายได้ต่ำกว่า 15,000 บาท โดยกรมบัญชีกลางอยู่ระหว่างสรุปรายละเอียดทั้งหมดก่อนจะนำเสนอให้คณะรัฐมนตรี (ครม.)พิจารณาในช่วงสัปดาห์หน้า 



วิรุฬ
ส่วนกรณีที่ครม.ให้กระทรวงการคลังพิจารณาการปรับเพิ่มเงินเดือนเพิ่มเติมให้ข้าราชการวุฒิปริญญาโท และปริญญาเอก รวมทั้ง กลุ่มวุฒิ ปวช. และปวส.เพื่อไม่ให้เกิดความได้เปรียบเสียเปรียบนั้น ต้องยอมรับว่าการปรับโครงสร้างรายได้ต้องมีคนได้และคนเสีย ซึ่งผู้ที่เสียประโยชน์ก็จะได้รับคืนในปีต่อไป 
"ก.พ.และกระทรวงการคลัง กำลังพิจารณาปรับโครงสร้างเงินเดือนทั้งระบบ คาดว่า จะใช้เม็ดเงินงบประมาณไม่เกิน 25,000 ล้านบาท เพื่อใช้ในการปรับโครงสร้างทั้งหมด"นายวิรุฬ กล่าว
นายวิรุฬ ยังกล่าวถึงโครงการสินเชื่อ ดอกเบี้ยบ้าน 0% สำหรับประชาชนผู้มีรายได้น้อยอีกว่า จะมีการดำเนินการอย่างแน่นอน โดยให้ธนาคารอาคารสงเคราะห์ (ธอส.) เป็นผู้รับผิดชอบโดยเบื้องต้น เบื้องต้นจะนำทรัพย์สินรอการขาย ราคาไม่เกิน 1 ล้านบาทของธนาคารออกจำหน่ายเพื่อนำเงินใช้ในโครงการ ซึ่งขณะนี้ ได้มอบให้ ธอส.ไปสรุปจำนวนทรัพย์รอการขายว่ามีจำนวนเท่าใด